digital valuta
En digital valuta er en valuta, der kun findes i digital form, dvs. elektronisk, modsat almindelige valutaer som danske kroner, der også (og oprindelig kun) anvendes i form af mønter og sedler.
Der findes flere typer digitale valutaer. Betalingsmidler, der bruges indenfor rammerne af et internetbaseret computerspil som eksempelvis Fortnite V-Bucks, kan betragtes som en digital valuta. Kryptovalutaer som bitcoin er et andet vigtigt eksempel. De er kendetegnet ved, at de ikke er udstedt af en centralbank eller anden offentlig myndighed, men er opstået på privat initiativ, og typisk cirkulerer udenfor det etablerede bankvæsen.
Siden omkring 2015 har flere af verdens centralbanker, blandt andet i Storbritannien og Sverige, diskuteret fordele og ulemper ved at udstede officielle digitale centralbankpenge. Den kinesiske centralbank har officielt iværksat en plan for at indføre dem. Danmarks Nationalbank vurderede i 2017, at ulemperne ved at udstede en officiel digital valuta i Danmark ville overstige gevinsterne. 